Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 212/13/7707	Prešov, 9.10.2013
EEČ : 2-58-478-2013

U Z N E S E N I E

Trestná vec:	obvinený XXXXX 
Zločin:	Ublíženie na zdraví podľa § 155 odsek 2 písmeno b Trestného zákona v štádiu pokusu podľa § 14 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa obvinený dopustil na tom skutkovom základe, že dňa 12.03.2013 v čase okolo 15.15 hod. v mieste trvalého pobytu, v rodinnom dome XXXXX, okr. Sabinov, fyzicky napadol svojho syna XXXXX, nar. XXXXX, trvale bytom Košice - Luník IX, XXXXX, prechodne bytom XXXXX, okr. Sabinov, ktorý bol u neho na návšteve a to tým spôsobom, že po predchádzajúcom konflikte hodil po synovi kuchynský nôž s dĺžkou čepele 11,5 cm, ktorý sa voľne nachádzal v kuchyni domu na kuchynskej linke, pričom poškodeného zasiahol do spodnej oblasti ľavej polovice tváre, čím mu takto spôsobil podľa znaleckého posudku z odboru zdravotníctvo stredne ťažké zranenie a to hlbokú bodnú ranu pod bradou vľavo s bodným kanálom dĺžky 6 cm, ktoré si vyžiadalo liečenie spojené s práceneschopnosťou v trvaní 12-14 dní, pričom fyzický útok smeroval proti životne dôležitému orgánu a to veľkej krčnej tepne vľavo, kde v prípade jej poranenia by došlo k vykrvácaniu a smrti poškodeného v priebehu niekoľkých minút,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia Policajného zboru v Lipanoch, uznesením sp. zn. ORP-472/LI-PO-2013 z 12.03.2013, podľa § 206 ods. 1 Trestného poriadku vzniesol XXXXX obvinenie pre skutok kvalifikovaný ako prečin ublíženie na zdraví podľa § 156 ods. 1, ods. 2 písm. a) Tr. zákona, ktorý spáchal obvinený tak, ako je to uvedené vo výrokovej časti tohto uznesenia.

Na základe záverov znaleckého posudku z odboru zdravotníctvo a farmácia, odvetvie súdne lekárstvo, z ktorých vyplynulo, že fyzický útok smeroval proti životne dôležitému orgánu a to veľkej krčnej tepne vľavo, pričom v prípade jej poranenia by došlo k vykrvácaniu a smrti poškodeného v priebehu niekoľkých minút (10 - 15 minút), bol predmetný skutok dňa 14.08.2013 prekvalifikovaný na zločin ublíženie na zdraví v štádiu pokusu podľa § 14 ods. 1 k § 155 ods. 2 písm. b) Tr. zákona.

	Dňa 30. septembra 2013 vo veci konajúci vyšetrovateľ Policajného zboru predložil po ukončení vyšetrovania na tunajšiu prokuratúru spisový materiál, spolu s návrhom na zastavenie trestného stíhania. Preskúmaním vyšetrovacieho spisu bolo zistené, že návrh vyšetrovateľa PZ je opodstatnený a dôvodný. 

Na základe príkazu Okresného súdu v Prešove sp. zn. 0Tp/1229/2013 zo dňa 10.09.2013, boli za účelom vyšetrenia duševného stavu obv. XXXXX, podľa § 142 ods. 1 a § 148 ods. 1 Trestného poriadku uznesením zo dňa 12.09.2013 pribratí do konania dvaja znalci z odboru zdravotníctvo a farmácie, odvetvie psychiatria. 

	Zo znaleckého posudku znalcov z odboru Zdravotníctvo a farmácia, odvetvie Psychiatria, zn. posudok č. 228/2013 vyplýva, že obvinený XXXXX trpí závažnými duševnými poruchami a to Stredne ťažjou mantálnou retardáciou F.71 podľa MKCH 10 (oligofrénia na stupni imbecility podľa staršej klasifikácie MKCH 9) a Organickou poruchou osobnosti a správania zavinenou chorobou, poškodením a dysfunkciou mozgu (Organický psychosyndróm) F.07.9 podľa MKCH 10, pričom obe sa prejavujú u menovaného výrazným postihnutím kognitívnych funkcií (rozumové schopnosti, pamäť, myslenie, kde mentálna retardácia predstavuje toto postihnutie na báze vrodenej poruchy a organický psychosyndróm postihnutie na báze náhlej cievnej mozgovej príhody) s poruchami v oblasti vôľového konania a správania. Ide o stav trvalý, kde mentálna retardácia predstavuje stav trvalo stabilný a organický psychosyndróm je stav, ktorý časom progreduje. Obvinený nie je vzhľadom na mentálne postihnutie schopný chápať zmysel trestného konania a vzhľadom na výrazný úbytok kognitívnych funkcií v čase spáchania trestného činu nebol schopný rozpoznať protiprávnosť a nebezpečenstvo svojho konania a nebol schopný svoje konanie ovládať. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	 Vzhľadom na vyššie uvedené, s poukázaním na závery znaleckého posudku, som rozhodol tak, ako je uvedené vo výrokovej časti tohto uznesenia a trestné stíhanie vedené proti XXXXX som zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor